‘म’ चैनल की चुनौती में ‘क’ चैनल के मालिकों ने आपसी विचार-विमर्श से यह तय किया कि वे अपने कार्यक्रम में सामिष व्यंजन बनाना भी सिखाएँगे। साथ ही, उन्होंने इस संभावना पर भी गौर किया कि स्वाद कार्यक्रम की होस्टेस बदली जाए। मालिकों की दलील थी कि रुचि शर्मा की छवि एक घरेलू मध्यवर्गीय गृहणी की है। उसके हाथों में गोश्त और मुर्गे की विधियाँ सजेंगी ही नहीं। एक मालिक ने कहा, ‘‘ऐसा कर सकते हैं, हम ‘स्वाद’ प्रोग्राम के दो हिस्से कर दें। सोमवार मंगलवार वैसे भी हिंदुस्तानी लोग मांस-मच्छी खाते नहीं हैं। शुक्रवार को भी लोगों को परहेज़ रहता है। तीन दिन ‘स्वाद’ प्रोग्राम रुचि शर्मा करें, तीन दिन कोई और।’’